Ameerika Ühendriikides on hakanud ennekõike geide seas levima uus paljudele antibiootikumidele tundetu bakter , mis võib halvimal juhul põhjustada laialdasi nahakahjustusi, veremürgitust või surmaga lõppevat kopsupõletikku.  Metitsilliinile resistentse Staphylococcus aureus'e (MRSA) tüvi USA300 on eriti laialt levinud San Francisco "geikvartalis" Castros, kus elab enam homoseksuaalseid inimesi kui kusagil mujal Ameerika Ühendriikides ja kus antud tüüpi MRSA tüvi esineb ajakirjas Annals of Internal Medicine tutvustatava uuringu andmeil keskmiselt igal 588. inimesel.  San Franciscos tervikuna leidub USA300 arstide hinnangul umbes ühel inimesel 3800-st.  Meedikute arvutused näitavad, et San Franciscos elavad seksuaalselt aktiivsed homoseksuaalsed  inimesed võivad praegu ohtliku nakkuse saada 13 korda suurema tõenäosusega kui nende heteroseksuaalsed naabrid.  Peamiselt just haiglatest väljaspool leviv USA300 on juba jõudnud ka Ameerika Ühendriikidest väljapoole (näiteks Suurbritannias on diagnoositud 2 nakkusjuhtumit) ning see on resistentne paljudele enimkasutatavatele antibiootikumidele.  Uus ja ohtlik MRSA tüvi tekitab muuhulgas ka "lihasööja bakterina" käitudes laialdasi nahakahjustusi ning võib halvimal juhul põhjustada surmaga lõppevaid veremürgitusi või kopsukoe laialdast kärbumist ja letaalset kopsupõletikku.  USA300 diagnoositi esmakordselt 2003. aastal ning viimastel aastatel on nakkuste hulk kiiresti tõusnud.  USA300 viimane variant (FPR3757) on tundetud kuuele enimkasutatavale antibiootikumile ning kuigi esialgu saab seda ravida muuhulgas vankomütsiiniga, kardavad arstid, et peagi muutub bakter resistentseks ka sellele antibiootikumile.  USA  haiguskontrolli- ja ennetuskeskuste (CDC) hinnangul suri 2005. aastal Ameerika Ühendriikides MRSA tõttu ca 19.000 inimest.    Vaata ka: